Komisijos reglamentas (EB) Nr. 602/2001
2001 m. kovo 28 d.
iš dalies keičiantis Reglamentą (EB) Nr. 1501/95 dėl eksporto grąžinamųjų išmokų produktams, klasifikuojamiems pagal KN 100190, 1101, 1102 ir ex2302 kodus, mokėjimo sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 13 straipsnį,
kadangi:
(1) 1999 m. balandžio 15 d. Komisijos reglamento (EB) Nr. 800/1999, nustatančio bendras išsamias eksporto grąžinamųjų išmokų sistemos taikymo žemės ūkio produktams taisykles [3], su paskutiniais pakeitimais, padarytais Reglamentu (EB) Nr. 90/2001 [4], 3 straipsnyje nustatyta, kad tada, kai konkrečiai trečiajai šaliai yra taikoma diferencijuota grąžinamoji išmoka, teisė į grąžinamąją išmoką įgyjama importuojant į tą trečiąją šalį. To reglamento 14, 15 ir 16 straipsniuose yra nustatytos diferencijuotos grąžinamosios išmokos mokėjimo sąlygos, pirmiausia dokumentai, kuriuos būtina pateikti įrodant, kad produktas yra atvežtas į paskirties vietą.
(2) Tuo atveju, kai taikoma diferencijuota grąžinamoji išmoka, Reglamento (EB) Nr. 800/1999 18 straipsnio 1 ir 2 dalyse nustatyta, kad eksportuotojo prašymu, kai tik pateikiamas įrodymas, kad produktas buvo išvežtas iš Bendrijos muitų teritorijos, būtų mokama grąžinamosios išmokos dalis, apskaičiuota taikant mažiausią grąžinamosios išmokos dydį.
(3) Tarybos reglamente (EB) Nr. 2851/2000 [5] nustatytos tam tikros nuolaidos per Bendrijos muitų tarifų kvotas kai kuriems žemės ūkio produktams ir, kaip autonomiška ir pereinamojo laikotarpio priemonė, numatytas tam tikrų Europos sutartyje su Lenkijos Respublika numatytų tam tikrų žemės ūkio nuolaidų pritaikymas. Viena iš tokių nuolaidų yra grąžinamųjų išmokų į Lenkiją eksportuojamiems paprastiesiems kviečiams, miltams ir sėlenoms panaikinimas.
(4) 1995 m. gegužės 23 d. Komisijos reglamento (EB) Nr. 1162/95, nustatančio specialiąsias išsamias grūdų ir ryžių importo ir eksporto licencijų sistemos taikymo taisykles [6], su paskutiniais pakeitimais, padarytais Reglamentu (EB) Nr. 409/2001 [7], 7a straipsnyje nustatyta, kad veiklos vykdytojai, importuodami į Lenkiją kai kuriuos produktus, kurių KN kodai yra 100190, 1101, 1102 ir ex2302, turi pateikti kompetentingoms institucijoms eksporto licencijos ir atitinkamos eksporto deklaracijos patvirtintas kopijas. Eksporto licencijoje nurodoma konkreti informacija, garantuojanti, kad šiems produktams nebuvo suteikta eksporto grąžinamoji išmoka. Lenkijos valdžios institucijos įsipareigojo patikrinti, kaip laikomasi Reglamento (EB) Nr. 1162/95 7a straipsnio nuostatų.
(5) Todėl, taikant pirmiau minėtas Reglamento (EB) Nr. 800/1999 nuostatas, būtina atsižvelgti į 2001 m. kovo 1 d. įsigaliojusią specialią tvarką, kad su trečiosiomis šalimis prekiaujantys eksportuotojai nebūtų apkrauti bereikalingomis išlaidomis. Taigi, nereikėtų atsižvelgti į tai, kad, nustatant mažiausią grąžinamosios išmokos dydį nebuvo nustatyta grąžinamoji išmoka konkrečiai paskirties vietai.
(6) Komisijos reglamentas (EB) Nr. 1501/95 [8] su paskutiniais pakeitimais, padarytais Reglamentu (EB) Nr. 2513/98 [9], nustato kai kurias išsamias Tarybos reglamento (EEB) Nr. 1766/92 taikymo taisykles dėl eksporto grąžinamųjų išmokų už grūdus skyrimo ir priemonių, taikytinų esant trikdymams grūdų rinkoje, ir todėl jį reikėtų iš dalies pakeisti įterpiant leidžiančias nukrypti nuostatas, reikalingas taikant Reglamentą (EB) Nr. 800/1999.
(7) Šis reglamentas turėtų nedelsiant įsigalioti.
(8) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Prie Reglamento (EB) Nr. 1501/95 pridedamas 13a straipsnis:
"13a straipsnis
1. Jei grąžinamoji išmoka diferencijuojama tik dėl to, kad ji nebuvo nustatyta Lenkijai, nepaisant Reglamento (EB) Nr. 800/1999 16 straipsnio, tam, kad produktams, kurie klasifikuojami pagal KN 100190, 1101, 1102 ir ex2302 kodus būtų išmokėta grąžinamoji išmoka, nebūtina pateikti įrodymo, jog importo muitinės formalumai yra atlikti.
2. Nustatant mažiausią grąžinamosios išmokos dydį, kaip apibrėžta Reglamento (EB) Nr. 800/1999 18 straipsnio 2 dalyje, neatsižvelgiama į tai, kad į Lenkiją eksportuojamiems produktams, kurie klasifikuojami pagal KN 100190, 1101, 1102 ir ex2302 kodus, nebuvo nustatyta grąžinamoji išmoka."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001 m. kovo 1 d. priimtoms eksporto deklaracijoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 28 d.